KIRJALLINEN KYSYMYS E-1787/01 esittäjä(t): Ilda Figueiredo (GUE/NGL) komissiolle. Portugalin keramiikkateollisuus.



Virallinen lehti nro 147 E , 20/06/2002 s. 0004 - 0005



KIRJALLINEN KYSYMYS E-1787/01 esittäjä(t): Ilda Figueiredo (GUE/NGL) komissiolle (19. kesäkuuta 2001) Aihe: Portugalin keramiikkateollisuus Useilla Portugalin alueilla, erityisesti Barcelosissa, Alcobaçassa, Caldas da Rainhassa, Aveirossa ja Águedassa, harjoitetaan vielä merkittävää kotitalous- ja koristekäyttöön tarkoitettujen keramiikkatuotteiden valmistusta. Erityisesti pienet ja perheyritykset ovat kohdanneet alalla erinäisiä vaikeuksia. Barcelosin alueella tilanne on erityisen vakava. Vuodesta 1995 alue on kärsinyt pahenevasta kriisistä ja tuotannon vähenemisestä, joka johtuu kolmansien maiden, erityisesti Kiinan tuotannon tunkeutumisesta sekä Portugalin sisäisille että yhteisön markkinoille. Samaan aikaan komissio teki 14. helmikuuta 2001 antamassaan kertomuksessa tilannearvion Kiinan kansantasavallasta peräisin olevien tuotteiden (ei tekstiilit) kiintiöittämis- ja valvontamekanismien toteuttamisesta. Komissio ehdotti niiden poistamista kokonaan 31. joulukuuta 2004 ja otti ehdotukset mukaan parhaillaan käytäviin neuvotteluihin Kiinan liittymisestä YMJ:hin. Pyydän komissiota selvittämään seuraavia seikkoja: 1. Miten se aikoo sovittaa yhteen mainitussa kertomuksessa ilmoitetut toimenpiteet sosiaalisen ja taloudellisen yhteenkuuluvuuden konkretisoimistarpeen ja Euroopan unionin työllisyyden ylläpidon kanssa? 2. Mitä rahoitustukia se aikoo myöntää järjestelläkseen alan uudelleen ja estääkseen sen romahtamisen ottaen huomioon, että Portugalilla on Euroopan unionin jäsenvaltioista suurimmat taloudelliset ja sosiaaliset ongelmat? Pascal Lamyn komission puolesta antama vastaus (6. syyskuuta 2001) Maailman merkittävimpänä kauppa-alueena yhteisö on velvollinen noudattamaan kansainvälisiä sitoumuksiaan. Koska Maailman kauppajärjestön (WTO) säännöissä ei sallita kiintiöiden käyttöä, keramiikkatuotteita koskeva kiintiö olisi poistettava Kiinan kansantasavallan WTO:hon liittymiseen mennessä. Komissio on kuitenkin neuvotellut näitä tuotteita varten 1. päivään tammikuuta 2005 kestävän siirtymäkauden, jonka aikana kiintiö on edelleen käytössä (korotettuna vuosittain 15 prosentilla). Yhteisön markkinat avataan siis asteittain. Jäljellä olevat Kiinaan sovellettavat yhteisön kiintiöt poistetaan vähitellen sitä mukaa kuin Kiina poistaa omat kiintiönsä. Tämä prosessi hyödyttänee siten molempia osapuolia. Kaupan vapauttamisen seurauksia arvioitaessa olisi otettava huomioon sekä myönteiset että kielteiset vaikutukset. Kaupalla on investointeja, kasvua ja työpaikkojen määrää lisäävä vaikutus sekä yhteisössä yleensä että Portugalissa: 20 prosenttia työpaikoista yhteisössä liittyy vientitoimintaan. Kiinan WTO-jäsenyys luo uusia mahdollisuuksia keramiikkatuotteiden valmistajille yhteisössä, sillä liittymisen yhteydessä Kiina on lupautunut alentamaan yhdentoista keskeisen keramiikkatuotteen tulleja 24,535 prosentista 1015 prosenttiin. Kilpailun lisääntyminen voi todellakin johtaa tietyillä toimialoilla rakenneuudistuksiin ja niiden myötä työpaikkojen menetyksiin. Näitä kielteisiä vaikutuksia voidaan lieventää tarkoituksenmukaisella sosiaalipolitiikalla, joka kattaa koulutuksen, tutkimuksen ja kehittämisen sekä sosiaaliturvaverkostot. Yhteisön tasolla ei ole tässä tapauksessa tarkoitus ryhtyä mihinkään erityistoimenpiteisiin. Portugali kuuluu kuitenkin yhteisön aluepolitiikan tavoitteen 1 edunsaajiin. Kyseisellä politiikalla pyritään edistämään vaikeassa tilanteessa olevien alueiden sosiaalisia ja taloudellisia uudistuksia. Jos keramiikkatuotteiden valmistajat uskovat kärsivänsä merkittävää vahinkoa yhteisön ulkopuolisissa maissa toimivien kilpailijoidensa epäterveiden kaupan käytäntöjen kuten polkumyynnin tai tuetun tuonnin vuoksi, ne voivat tehdä komissiolle valituksen asiasta. Komissio aloittaa sen perusteella virallisen tutkimuksen, jossa selvitetään, ovatko korjaavat toimet (esim. kaupan suojatoimenpiteet) tarpeen. Komissio laati Kiinan kansantasavallan tulevan WTO-jäsenyyden johdosta selventävän tiedotteen ja keskusteli asiasta jäsenvaltioiden kanssa 31. toukokuuta 2001 kokoontuneessa neuvoston kaupallisten asioiden ryhmässä, koska useat jäsenvaltiot olivat ottaneet esille Kiinaan sovellettavien, muita kuin tekstiilituotteita koskevien yhteisön kiintiöiden (jalkineet, keramiikka- ja posliinituotteet) tilanteen. Tiedotteessa annetaan taustatietoja sekä tietoja nykytilanteesta ja niistä muutoksista, joita Kiinan liittyminen WTO:hon aiheuttaa. Tiedote on nähtävissä komission www-sivuilla seuraavassa osoitteessa: http://www.cc.cec:8082/comm/trade/bilateral/china/cn200601.htm